Podlitiek: Maimane laat almal lag, China soek krag en Wellington se ou vlag | Maroela Media
Die Podlitiek-span neem vandeesweek weer die swaard op teen ideologiese moerasse, filosofiese lokvalle en politiese paniek.
Daniël Eloff open die gesprek met 'n verwysing na ietwat vreemde politiese skuiwe binne die Demokratiese Alliansie. Die DA sou, op 16 September, amptelik hul premierskandidaat aankondig. Ondanks die feit dat daar reeds 'n proses gereed was om die kandidaat aan te wys, het Mmusi Maimane homself genomineer vir die posisie. Waarom hierdie skuif? Hoewel dit sekerlik 'n uiters tipiese streek is van Gautengers om Kaap toe te trek, is daar rede om te glo dat hy dalk sodoende sy posisie meer skade as goed gedoen het. Natuurlik het hierdie skuif ook implikasies vir die DA – dit verteenwoordig 'n geïmpliseerde erkenning dat die DA nie verwag om nasionaal te wen nie (wat seker nie te verbasend is nie, alles in ag genome). Die span is dit nie eens of dié geleentheid vir Maimane om praktiese regeringservaring op te doen, die risiko werd is nie.
Daniel du Plessis wys uit dat hoë risiko-gedrag egter nie beperk is tot die DA nie. Soos al hoe meer besonderhede van die Suid-Afrikaanse regering se ooreenkomste met die China bekend word, is daar al meer rede vir kommer. Hoewel die gebruik van Spesiale Ekonomiese Sones (SES) moontlik 'n heel lewensvatbare oplossing vir Suid-Afrika se ekonomiese kwelpunte is, is dit onrusbarend dat China se belange reeds die regering se beleide verander het. In stryd met sy eie energieplan, wat poog om afhanklikheid van steenkoolkrag te beperk, het Suid-Afrika onderneem om, onder meer, 'n groot steenkoolsentriese industrie te vestig – alles, natuurlik, onder waaksame Chinese oë.
Paul Maritz noem hierna dat Suid-Afrika ook elders internasionale aandag getrek het – en nie net vanweë uitstekende rugby nie. Tydens toetsrugby in Nieu-Seeland is die ou Suid-Afrikaanse vlag opsigtelik vertoon. Hoewel dit onmiddellik verwyder is, ontketen dit (weer) 'n geweldige debat oor die kriminalisering van die vertoon van simbole soos die ou vlag – en ook ander vorms van uitdrukking wat aanstoot kan gee.
Vandeesweek sluit die Podlitiek-span af met 'n nuwe insetsel. In 'n poging om tog 'n paar ligpunte in die Suid-Afrikaanse situasie te ontbloot (en aan te moedig!), word die Blink Kant Bo-segment van stapel gestuur. Vandeesweek is die span positief oor Johannesburg en Kaapstad se prestasies in die Global Financial Centres Index, die Springbokke se uitstekende spel op 16 September in Wellington, Nieu-Seeland en dan, tong in die kies, die moontlike vooruitsig van 'n nuwe pous vir die Katolieke Kerk.
China DA Mmusi Maimane Nieu-Seeland Podlitiek
Ek het geen onsekerheid oor SA se toekoms tydens CR se termyn. Daar is genoeg goeie ekonomiese intensies, ingesluit OSV. Wat my egter kwel is dit wat vir SA voorle na CR se termyn en indien n leier uit die Zuma stal weer oorvat en alles wat CR nou opbou word weer geplunder. Wat is die kanse dat dit kan gebeur, gevolge en sal SA weer kan herstel? Ek hoor graag wat julle se!
Hoe gouer daar 'n nuwe Pous kom hoe beter. Lyk my die huidige een beskerm die pedofiele tussen hom. Wat se dit van hom?
Maimane staan nie meer as premier nie. Maar ek neem aan die opname is vroeer gedoen.
Wat is dit met die regering van die dag met die oosterse lande. Zuma met die Guptas ( Indië) en Ramaposa met Jinping(China). Daai mense soek moelikheid wat alreeds deur Zuma begin is en nou Ramaposa ook in dieselfde gat. Oosterlinge gee niks verniet nie. Langs die pad neem hulle wat hulle wil want jy skuld hulle en hulle sal jou daaran herinner wanneer begin kla of dwars trek.
Henry ek stem volmondig saam mbt die al groterwordend 55 miljoen wat geen vooruitsigte en geen toekoms het nie. In stede dat daar erns gemaak word met hierdie oewerlose maatskaplike probleem word hierdie mense in hul haglike posisie as stemvee gebruik om slegs n revolusionere beweging wat belangriker is as die land aan die bewind te hou. Met hierdie onvoorkombare sinkende skip word na strooihalms gegryp, heel onbewus dat hierdie strooihalm n dodelike adder is. Of miskien is dit bewustelik, maar dit is blood terwille van n langer oorlewing. Die werklikheid is dat hierdie regering magteloos staan teenoor die ellende… Lees meer »